এগোচ্ছে NDA, কড়া টক্কর মহাগঠবন্ধনের! বিহার এখন রণক্ষেত্র!

ওয়েব ডেস্ক: বিহারে (Bihar Assembly Election Result 2025) ২৪৩ আসনে প্রার্থীদের ভাগ্য নির্ধারণের দিন আজ। দুই দফায় রেকর্ড ভোটদান শেষে এখন বিহারবাসীর নজর ফলাফলের দিকে। অধিকাংশ এক্সিট পোলই আগেই নীতীশ কুমারকে (Nitish Kumnar) মুখ্যমন্ত্রীর চেয়ারে ফের বসিয়েছিল। মহাগঠবন্ধনের (Mahagathbandhan) মাথায় তাই চাপা উদ্বেগ থাকলেও, কয়েকটি সমীক্ষা শেষ মুহূর্তে নতুন আশার আলো দেখিয়েছিল বিরোধী শিবিরকে। তবু প্রাথমিক গণনায় ফের দাপট দেখাচ্ছে এনডিএ (NDA) এবং তা উল্লেখযোগ্য ব্যবধানে।

সর্বশেষ প্রাপ্ত ট্রেন্ড অনুযায়ী, এনডিএ এগোচ্ছে ১৭৩ আসনে। মহাগঠবন্ধন লড়াই টিকিয়ে রেখেছে ৬৬টি আসনে। জন সুরাজের কোনও প্রার্থী এখনও পর্যন্ত এগিয়ে নেই। কয়েকটি কেন্দ্রে নির্দলদের কড়া চ্যালেঞ্জ পরিস্থিতিকে আরও জমিয়ে তুলেছে।

আরও পড়ুন: ভোটগণনা শুরু হতেই এ কী ছবি বিহারে! দেখুন বড় আপডেট

তবে এর মাঝে দুই শিবিরেই রয়েছে উৎসবের আবহ। সকাল থেকেই দিল্লির বিজেপি সদর দফতরে বিলি হচ্ছে জিলিপি ও ছাতুর পরোটা। পাটনাতেও বিহার বিজেপির রাজ্য কমিটির সদস্য কৃষ্ণ সিং কাল্লু বরাত দিয়েছেন ৫০০ কেজি লাড্ডুর। বিশাল কড়াইতে তৈরি হচ্ছে লাড্ডু, আর সেই কড়াইয়ের সামনে টাঙানো মোদি ও নীতীশ কুমারের ছবি। একইসঙ্গে ৫০ হাজার মানুষের ভোজের প্রস্তুতি নিচ্ছে জেলবন্দি জেডিইউ নেতা অনন্ত সিংয়ের পরিবার।

অন্যদিকে, প্রাথমিক ট্রেন্ডে পিছিয়ে থাকলেও আনন্দে ভাটা নেই মহাগঠবন্ধন শিবিরেও। আরজেডি-র মুখ্যমন্ত্রী পদপ্রার্থী তেজস্বী যাদব (Tejashwi Yadav) দাবি করছেন যে, বিহারে পরিবর্তন আসবেই। জয় হবে মহাগঠবন্ধনেরই। সেই আত্মবিশ্বাস নিয়েই মোকামায় আরজেডি নেতার বাড়িতে বিশাল আয়োজন। পাঁচ লক্ষ রসগোল্লার সঙ্গে লিট্টি-চোখার ভুরিভোজের ব্যবস্থা হয়েছে সেখানে।